केनको ह्याट्रिकमा टोटेनहमको जित, रियलले डर्टमुन्डलाई हरायो
फरवार्ड ह्यारी केनको ह्याट्रिकसँगै टोटेनहम हट्स्परले युरोपेली च्याम्पियन्स लिगअन्तर्गत समूह 'एच'को खेलमा मंगलबार जित हात पारेको छ । 
निकोसिया — फरवार्ड ह्यारी केनको ह्याट्रिकसँगै टोटेनहम हट्स्परले युरोपेली च्याम्पियन्स लिगअन्तर्गत समूह 'एच'को खेलमा मंगलबार जित हात पारेको छ ।  घरेलु टोली एपोएल निकोसियालाई ३-० ले हराउँदै स्पर्सले लगातार दोस्रो जित हात पार्‍यो । समूहको अर्को खेलमा रियल म्याड्रिडले बोरुसिया डर्टमुण्डलाई ३-१ ले हरायो । ग्यारेथ बेलले सुरुआती अग्रता दिलाउँदा क्रिस्टियानो रोनाल्डोले दोस्रो हाफमा दुई गोल थपेका थिए । घरेलु टोली डर्टमुण्डका लागि पिएर एमेरिक औबामेयाङले गोल गरेका थिए ।लिभरपुल समूह 'इ'को खेलमा स्पार्टाक मस्कोसँग १-१ को बराबरीमा रोकियो । २३ औं मिनेटमा फर्नान्डोले गोल गरेपछि पछाडी परेको लिभरपुल आठ मिनेटपछि फिलिपे कोउटिन्होले गोल गरेपछि बराबरीमा आएको थियो । त्यस समूहको अर्को खेलमा विसाम बेन येद्दरले ह्याट्रिक गरेपछि सेभियाले मारिबोरलाई ३-० ले हरायो । समूह 'एफ'मा म्यानचेस्टर सिटी र नेपोलीले जित दर्ता गरे । म्यानचेस्टर सिटीले शाख्तर डोनेस्कलाई २-० ले हाराउँदा नेपोलीले फेयेनुर्डलाई ३-१ ले पाखा लगायो ।यसै गरी समूह 'जी'मा बेसिक्टासले आरबी लाइप्जिगलाई २-० र एफसी पोर्टोले मोनाकोलाई ३-० ले हराए । 